Bendras komunikatas Europos Parlamentui ir Tarybai

ES ir Vidurinė Azija. Naujos galimybės užmegzti tvirtesnę partnerystę

ĮVADAS

Europos Sąjunga (ES) ir penkios Vidurinės Azijos šalys (Kazachstanas, Kirgizija, Tadžikistanas, Turkmėnistanas ir Uzbekistanas) palaiko ilgalaikius, tvirtais abipusiais interesais grindžiamus santykius.

2007 m. ES Vidurinės Azijos strategija padėjo Europos Sąjungai ir Vidurinei Azijai pasiekti beprecedentį bendradarbiavimo lygį. Vidurinės Azijos strateginė geografinė vieta Europos ir Azijos kryžkelėje, jos dalis ES energijos importo sudėtyje ir 70 mln. gyventojų rinkos potencialas bei ES interesas užtikrinti regiono saugumą lėmė tai, kad Vidurinė Azija tapo vis svarbesne ES partnere.

Be to, kai kurios šiandieninės Vidurinės Azijos tendencijos atvėrė naujų galimybių toliau plėtoti ES ir Vidurinės Azijos partnerystę. Regione įvykus reformų procesams, pasigirdo raginimų, kad ES politiškai pripažintų šį regioną ir remtų jo modernizavimą. Kaip paaiškėjo per pirmąjį neoficialų 2018 m. kovo mėn. Astanoje vykusį Vidurinės Azijos aukščiausiojo lygio vadovų susitikimą, naujasis postūmis regioniniam bendradarbiavimui padėjo įsitikinti ES patirties aktualumu rengiant bendradarbiavimo sprendimus bendriems iššūkiams įveikti. Dėl naujų Europos ir Azijos sujungiamumo skatinimo pastangų padidėjo susidomėjimas ES požiūriu į tvarų sujungiamumą. Tvirtesnis Vidurinės Azijos ir Afganistano bendradarbiavimas lėmė tai, kad buvo užsibrėžti nauji pačios ES pastangų skatinti taiką šioje šalyje parametrai. Be to, kai kurių Vidurinės Azijos šalių pareikšti nauji užmojai atlikti aktyvesnį vaidmenį sprendžiant pasaulio ir regioninius reikalus didina potencialą bendradarbiauti su ES siekiant bendrų tikslų.

ES dalyvavimas sprendžiant regiono reikalus gali būti grindžiamas nemažais pranašumais. Vidurinės Azijos šalys, vykdydamos savo reformų ir ekonominių permainų procesą, gali pasitikėti ES kaip viena iš pirmaujančių donorių ir įsipareigojusių partnerių, viena iš svarbiausių jų integracijos į pasaulio prekybos sistemą rėmėjų, kokybiškų investicijų ir naujausių technologijų šaltiniu ir tikra jų regioninio bendradarbiavimo pastangų rėmėja.

Šiuo bendru komunikatu siekiama suformuoti stipresnę, modernią neišimtinę partnerystę su Vidurinės Azijos šalimis, kad regione išsivystytų tvari, atsparesnė, klestinti ir glaudžiai tarpusavyje susieta ekonominė ir politinė erdvė. Ši partnerystė bus grindžiama ES patirtimi minėtame regione, atsižvelgiant į kitas aktualias strategijas, t. y., be kita ko, į Visuotinę Europos Sąjungos užsienio ir saugumo politikos strategiją, Naująjį Europos konsensusą dėl vystymosi, ES strategiją dėl glaudesnių Europos ir Azijos sąsajų ir ES strategiją dėl Afganistano, formuodama partnerystę ES vadovausis Jungtinių Tautų Darnaus vystymosi darbotvarke iki 2030 m.

ES strategijoje daugiausia dėmesio bus skiriama trims tarpusavyje susijusiems ir vienas kitą stiprinantiems prioritetams:

ØPartnerystė siekiant atsparumo

ES sudarys partnerystę su Vidurinės Azijos šalimis, numatydama ir spręsdama jų socialiniams ir ekonominiams tikslams kenkiančias problemas ir stiprindama jų gebėjimą imtis reformų ir vykdyti modernizaciją. ES skatins demokratiją, žmogaus teises ir teisinės valstybės principus, intensyviau bendradarbiaus įgyvendinant Paryžiaus įsipareigojimus klimato srityje ir kovojant su aplinkosaugos problemomis, kad jas būtų galima paversti galimybėmis, taip pat stiprins bendradarbiavimą migracijos srityje.

ØPartnerystė siekiant gerovės

ES sudarys partnerystę su Vidurinės Azijos šalimis siekdama išnaudoti jų didžiulį augimo potencialą – skatins plėtoti konkurencingą privatųjį sektorių, taip pat skatins patikimą ir atvirą investicijų aplinką. ES bendradarbiaus ugdant įgūdžius, vykdant mokslinius tyrimus ir diegiant inovacijas, ypatingą dėmesį skirdama jaunimui. Ji stengsis šalinti struktūrinius regiono vidaus prekybos ir investicijų apribojimus, rems likusių Vidurinės Azijos valstybių įstojimą į Pasaulio prekybos organizaciją (PPO) ir skatins tvarų sujungiamumą.

ØGlaudesnis darbas drauge

ES bendradarbiaus su Vidurinės Azijos šalimis siekdama stiprinti partnerystės struktūrą ir skatindama politinį dialogą bei atverdama galimybes dalyvauti pilietinei visuomenei. ES ir toliau liks įsipareigojusi regiono vystymosi partnerė. Ji stiprins viešąją diplomatiją, pabrėždama partnerystės naudą regionui ir jo piliečiams.

Gerbdama kiekvienos iš savo Vidurinės Azijos partnerių siekius bei interesus ir išlaikydama būtinumą atskirai vertinti konkrečios šalies padėtį, ES sieks giliau įsitraukti į bendradarbiavimą su tomis Vidurinės Azijos šalimis, kurios pageidaus ir sugebės intensyviau plėtoti santykius. ES sieks bendradarbiauti su trečiosiomis šalimis ir tarptautinėmis organizacijomis, jei toks platesnis įsitraukimas padėtų siekti bendrų ES ir šios strategijos tikslų. Naujosios kartos dvišaliai tvirtesni partnerystės ir bendradarbiavimo susitarimai, kuriuos ES sudarė ir kuriuos ji galėtų sudaryti su konkrečiomis Vidurinės Azijos šalimis, ir toliau bus ES įsitraukimo pagrindas. Šiuo bendru komunikatu siekiama pasitelkti platų ES politikos priemonių ir dokumentų rinkinį, – juo naudojantis ES ir Vidurinės Azijos partnerystė bus pakylėta į naują lygmenį ir juo vadovaujantis bus sudaromos ES vystomojo bendradarbiavimo ir pagalbos programos.

***